Tenders verwoes ná ontploffingArgieffoto Talle tenderdokumente is aan flarde nadat iemand Dinsdagaand ŉ ploftoestel in die tenderboks van die departement van onderwys in Polokwane gegooi het. Kol. Ronel Otto, provinsiale polisiewoordvoerder van Limpopo, het Woensdag gesê die polisie is na die toneel op die hoek van Excelsior- en Hospitaalstraat ontbied nadat ŉ ontploffing in die boks aangemeld is. “Daar word beweer dat ŉ donkergrys Mercedes Benz omstreeks 23:00 die departement se perseel binnegery het onder die voorwendsel om tenderdokumente in die boks te gaan plaas,” het Otto gesê. Etlike minute nadat die motor weggery het, het die bus ontplof. “Niks is gesteel nie, maar alle tenderdokumente wat in die boks was, is aan flarde.” Die polisie ondersoek ŉ saak van brandstigting en opsetlike saakbeskadiging. Niemand is nog in verband met die voorval in hegtenis geneem nie. Lees die opvolgberig hier.